b"\n_START_ARTICLE_\nCan Vidal (Santa Margarida de Montbui)\n_START_SECTION_\nDescripci\xc3\xb3\n_START_PARAGRAPH_\nLa construcci\xc3\xb3 inclou edificacions de diferents \xc3\xa8poques. L'edifici principal queda tancat dins d'un pati que tamb\xc3\xa9 inclou la capella de Sant Jaume. A la porta que tanca el pati hi ha la inscripci\xc3\xb3 del 1783. L'edificaci\xc3\xb3 original \xc3\xa9s la que queda fora del tancat i al seu interior s'hi conserven voltes de pedra. Tamb\xc3\xa9 s'hi ha de destacar el r\xc3\xa0fec. La capella \xc3\xa9s de planta quadrada amb volta de can\xc3\xb3. A l'interior \xc3\xa9s pintada i al presbiteri s'hi veuen, per sota de la capa actual de pintura, parts d'una pintura decorativa. Hi ha tamb\xc3\xa9 una ara de pedra. A la fa\xc3\xa7ana hi ha un campanar d'espadanya i una forn\xc3\xadcula per la imatge del sant, ara guardada a l'interior de la capella.\n_START_SECTION_\nHist\xc3\xb2ria\n_START_PARAGRAPH_\nLa documentaci\xc3\xb3 m\xc3\xa9s antiga \xc3\xa9s del 1346 quan es ven el terreny i la casa a Joan Vidal. Era la propietat m\xc3\xa9s extensa del terme. Va ser ampliada en els segles XVI i XVII. El 1684, en un capbreu, Jaume Vidal i Roca d\xc3\xb3na compte de les seves possessions al procurador del comte de Plas\xc3\xa8ncia qui tingu\xc3\xa9 el domini baronial des del segle XVI fins a 1750._NEWLINE_En els capbreus del 1520 i 1635 apareix amb el nom de mas Garrigosa, aix\xc3\xad com en els de 1727 i 1770._NEWLINE_El 1851 al termenament ja apareix amb el seu nom actual, Can Vidal. A la capella existeix un document del 1827 en el que el bisbe de Vic d\xc3\xb3na el perm\xc3\xads perqu\xc3\xa8 la capella sigui d'\xc3\xbas p\xc3\xbablic."